《柬同社诸君》
清代·戴亨

孤云久无依，倦鸟亦应返。胡为迟暮年，而不思栖遁。

劳生会有迟，泉石情空缅。俗务讵能羁，人苦不自遣。

方外觅佳游，聊作尘世隐。况兹同社人，襟期尽萧散。

相见无俗谈，淹留畅清眄。触目各成吟，晚就斋厨饭。

入山何必深，会心不在远。形迹谁能拘，越礼亦非善。

岂学嵇阮徒，山阳恣慢诞。

作者简介：戴亨，字通乾，号遂堂，汉军旗人。康熙辛丑进士，官齐河知县。有《庆芝堂诗集》。